ธปท.ปรับเป้าเงินเฟ้อเหลือ3.3%
ธปท.ปรับลดเงินเฟ้อปีนี้ลงเหลือ 3.3% จาก 3.5% หลังแรงกดดันลดลงตามทิศทางเศรษฐกิจโลกที่ชะลอตัว
3 ก.ค. 2555

ธปท.ปรับลดเงินเฟ้อปีนี้ลงเหลือ 3.3% จาก 3.5% หลังแรงกดดันลดลงตามทิศทางเศรษฐกิจโลกที่ชะลอตัว
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า ธปท.ได้มีการปรับเป้าหมายเงินเฟ้อเฉี่ยทั้งปีของปีนี้ลงมาอยู่ที่ระดับ 3.3% จากเดิมที่ 3.5% เนื่องจากแรงกดดันเงินเฟ้อลดลง จากภาวะเศรษฐกิจโลกชะลอ ซึ่งน่าจะมีผลให้ความต้องการสินค้าหรืออุปสงค์ในตลาดโลก รวมทั้งราคาพลังงานชะลอลง ส่วนดอกเบี้ยนโยบายปัจจุบันที่ 3% ยังเหมาะสมกับการกระตุ้นเศรษฐกิจและระดับเงินเฟ้อ
อย่างไรก็ตาม เงินเฟ้อในภูมิภาคเอเซียมีความต่างแตกกันบ้าง ขึ้นอยู่กับโครงสร้างของแต่ละประเทศ เช่นเงินเฟ้อของอินโดนีเซียก็สูงกว่าไทย เป็นต้น 
“แต่ถึงเงินเฟ้อในแต่ละประเทศในภูมิภาคเอเซียจะต่างกัน แต่ทิศทางโดยรวมยังเป็นไปในทิศทางที่สอดคล้องกันตามเศรษฐกิจโลกที่ชะลอเหมือนกัน แต่ที่สำคัญ คือ เราต้องดูแลเงินเฟ้อเราไม่ให้กระทบการแข่งขันของประเทศ เพราะถ้าเงินเฟ้อสูง สินค้าเราจะแพง เสียเปรียบ เราต้องดูแล"นายประสารกล่าว 
ทั้งนี้ ในเดือนมิ.ย.ปีนี้อัตราเงินเฟ้อพื้นฐานอยู่ที่ระดับ 1.92% ชะลอลงเ,กน้อยจากเดือนก่อนหน้า ที่ 1.95% ส่วนอัตราเงินเฟ้อทั่วไปอยู่ที่ 2.56% ปรับขึ้นเล็กน้อยจากเดือนก่อนหน้าที่ 2.53%